**PÁLYÁZATI FELHÍVÁS**

**Effekt 2030 - A közösségi befektetések díja**

Az Effekteam Egyesület 2021-ben is meghirdeti az Effekt 2030 - A közösségi befektetések díjat. A díj átadásának célja, hogy a vállalatok példaértékű, hatékony környezeti és társadalmi befektetési programjainak bemutatásával, és a lehető legszélesebb körű publikálásával hozzájáruljon a nagyvállalati, kkv és startup szektor társadalmi szerepvállalásának, fenntarthatósági kezdeményezéseinek erősítéséhez, továbbá a vállalati döntéshozók ilyen irányú szakmai munkájának inspirálásához, személyes szerepvállalásuk növeléséhez.

A már több mint egy éve tartó járványhelyzet következtében a vállalatok dolgozóik, vevőik/ügyfeleik, beszállítóik biztonsága, a helyi közösségek és általában véve a társadalom jobbléte, valamint az üzletmenet folytonosságának fenntartása érdekében rengeteg erőfeszítést tesznek, rendkívül sokrétű és kreatív megoldást alkalmaznak. Ezért az Effekteam Egyesület úgy döntött, hogy az idei évben továbbra is a díj általános kategóriáitól külön díjazza a vállalatok koronavírus járvány hatásainak mérséklése érdekében meghozott intézkedéseit.

**Általános kategóriák:**

Az Effekt 2030 Díj általános kategóriái az ENSZ SDG-k (Sustainable Development Goals) alapján kialakított keretrendszer szempontjai szerint kerülnek átadásra.

* **Esélyteremtő üzlet**
* **Jövő gazdasága**
* **Zöld egyensúly**
* **Mindenki társadalma**

Az Effekt 2030 Díj általános kategóriái az ENSZ SDG-k (Sustainable Development Goals) alapján kialakított keretrendszer szempontjai szerint kerülnek átadásra.

**Speciális kategóriák, azaz COVID-19 megoldások a közösségért kategóriái:**

* **Példamutató munkáltató**
* **Felelős partner**
* **Kiemelkedő támogató**
* **Értékes termék/szolgáltatás**

A COVID-19 megoldások a közösségért kategória pályázatai esetében nem követelmény az SDG-khez való kapcsolódás, bár természetesen lehetnek olyan intézkedések, amelyek kapcsolatba hozhatók az egyes SDG-kkel. Az értékelés folyamán azonban a zsűri ezt nem tekinti előnynek vagy elvárásnak.

**A pályázati kategóriák leírását megtalálja jelen felhívás mellékletében.**

Minden kategóriában a shortlistre került pályázatokra a **Közönségdíj** keretében a széles publikum is leadhatja majd a szavazatát szeptemberben.

A kategóriákban – a **nagyvállalatok**tól elkülönítve – kerülnek elismerésre a **kis- és középvállalkozások**, illetve a **startup** cégek.

**A pályázat fontos dátumai:**

* **A jelentkezési határidő lezárása: 2021. július 26. 23:59**
* A döntőbe jutott pályázók értesítése: 2021. szeptember 14.
* Közönségszavazás: 2021. szeptember 15. – szeptember 24. között
* A pályázat ünnepélyes eredményhirdetése és a díjátadó gála időpontja: 2021. október 1.

**Pályázatok benyújtásának feltételei:**

A pályázaton bármely Magyarországon működő vállalat, kis- és középvállalkozás, startup cég, valamint az általuk létrehozott vállalati alapítványok indulhatnak a hivatalos pályázati űrlap kitöltésével, és a megadott határidőig történő beküldésével, valamint a pályázati adminisztrációs költség befizetésével.

A pályázatra azok a környezeti és társadalmi befektetési programok nevezhetők, amelyek jelenleg is futnak vagy 2020/2021 során zárultak le.

Egy vállalat több programmal is pályázhat.

Minden beadott pályázat esetében a pályázó az űrlapon megjelöli a projektjére leginkább jellemző pályázati kategóriát, ugyanakkor a díjat bíráló bizottság fenntartja a jogot, hogy szükség esetén átsorolja a benyújtott pályázatot másik kategóriába, annak tartalma szerint.

Felhívjuk pályázóink figyelmét, hogy a pályázati űrlap kérdései mindösszesen 3 gépelt oldal terjedelemben adnak lehetőséget a projektek bemutatására. A korábban működtetett pályázati folyamataink tapasztalatai alapján javasoljuk a jelentkező cégek számára, hogy először saját maguk foglalják össze a pályázat részletes bemutatását. A kidolgozott projekt tartalmát ezután érdemes beilleszteni az űrlap adott kérdéséhez rendelkezésre álló cellákba.

A pályázatra kézírással beküldött űrlapot nem tudunk befogadni.

A pályázati űrlapot magyar nyelven kérjük kitölteni.

**A pályázat benyújtásának menete lépésről lépésre:**

1. Jelentkezési szándék esetén az [Effekteam honlapjáról](https://effekteam.hu/effekt2030/) letölthető ***regisztrációs adatlapot (ez még nem a pályázati űrlap)*** kérjük a [dij@effekteam.hu](mailto:dij@effekteam.hu) e-mail címre küldjék be.
2. A regisztrációs adatlapon megadott pályázati kapcsolattartó részére továbbítjuk a ***pályázati űrlapot.***
3. A kitöltött pályázati űrlapot a [dij@effekteam.hu](mailto:dij@effekteam.hu) e-mail címre **2021. július 26. 23:59-ig** kérjük beküldeni.

A pályázati űrlappal együtt lehetőség van a programhoz kapcsolódó és azt bemutató egyéb anyagok mellékelésére is, amelyeket csatolmányként kérünk e-mailben megküldeni, összesen maximum 20 MB méretben. A nagy terjedelmű fotókat, videókat, kiadványokat digitális formában fájlmegosztó oldalakon keresztül kérjük eljuttatni pl. wetransfer.

A sikeres pályázati jelentkezésről minden esetben visszaigazolást küldünk a pályázóknak.

Az Effekteam fenntartja a jogot, hogy a nevezési határidőt meghosszabbítsa.

A pályázat keretében tudomásunkra jutott információkat bizalmasan kezeljük, és azokat csak a pályázó engedélyével tesszük közzé bármilyen nyilvános platformon!

**Költségek:**

A pályázaton történő részvételnek adminisztrációs költsége van, amelynek összegét a jelentkező cég a kiállított számla alapján utalhatja át az Effekteam számlájára.

A pályázaton történő részvétel az Effekteam tagjai számára tagsági csomagtól függően:

* 29.000 Ft+ ÁFA Platina tagság esetén,
* 39.000 Ft + ÁFA Silver tagság esetén
* 49.000 Ft + ÁFA Bronz tagság esetén,
* míg a szervezeti tagsággal nem rendelkezők részvételi díja egységesen 69.000 Ft + ÁFA.

Több pályázat esetén a második beadott pályázatra 25%, a harmadik beadott pályázatra 50%, a negyedik beadott pályázatra 75% kedvezmény jár.

A pályázat adminisztrációs költsége az alábbiakat foglalja magába:

* pályázaton való részvétel (pályázatok adminisztrációja, zsűrizésre való előkészítése),
* a bíráló bizottság döntése utáni visszacsatolás a beadott pályázat szakmai tartalmáról,
* minden shortlistre került, azaz döntős pályázati projekt részt vesz 2021 szeptemberében az Effekteam által szervezett online közönségszavazáson, így nagyobb nyilvánosságot biztosítva a cégek környezeti és társadalmi befektetési programjainak,
* minden pályázó vállalattól egy képviselő jogosult részt venni az Effekteam éves szakmai konferenciáján 2021. október 1-jén, amelyen az Effekt 2030 - A közösségi befektetések díja is átadásra kerül,
* továbbá a döntőbe jutott és a díjazott pályázatokat az Effekteam esettanulmány formájában is közzéteszi honlapján az eredményhirdetést követően,
* 2022 folyamán az Effekteam által szervezett műhelybeszélgetéseken lehetőségük van a cégeknek bemutatni döntőbe jutott projektjeiket,
* az eredményekről sajtóközleményt adunk ki, amelyben megjelenítjük a díjazott cégeket.

**Az értékelés menete:**

A benyújtott pályázatokat szakmai bíráló bizottság értékeli.

A bíráló bizottság tagjai:

* **Matolay Réka**, PhD, egyetemi docens, Budapesti Corvinus Egyetem
* **Nagy Bálint**, lapigazgató, Pénzcentrum.hu, Agrárszektor, HelloVidék
* **Pogány Éda Glória**, üzleti fenntarthatósági vezető, Syngenta, Kelet-Európa
* **Schubauer Krisztina**, elnökségi tag, Effekteam, és CSR szakértő, Future Mind
* **Szabó Gyula**, kuratóriumi elnök, Ökoszolgálat Magyarország

A bírálatra beérkezett pályázati űrlapokat a bíráló bizottság minden tagja külön-külön értékeli. A zsűritagok nem ismerik a zsűri többi tagjának a projektekre adott pontszámait. Az értékelés során maximum 40 pontot érhet el egy pályázó, amelyet az űrlap 4 kérdéscsoportjára adott pontok összesítésével lehet megszerezni.

Az értékelők által adott pontszámokat minden pályázó esetében az Effekteam munkatársai összesítik, és az így megszerzett végső pontszámokat tartalmazó dokumentum alapján a bíráló bizottság állítja össze kategóriánként a shortlistet, azaz a döntős projektek listáját. Ezt követően a bíráló bizottság egy közös találkozó alkalmával kategóriánként döntést hoz a nyertesekről.

Amennyiben nincs elegendő számú és szakmailag megfelelő pályázat egy-egy kategóriában, úgy a bíráló bizottság fenntartja a jogot, hogy nem hirdet nyertest az adott kategóriában (cégméret és típus szerint sem).

A shortlisre került projekteket az Effekteam honlapján és közösségi médiafelületén közönségszavazásra bocsátja, mely alapján a Közönség-díj kategóriában is győztest hirdet. A pályázati űrlapon külön kérdést találnak, ahol maximum 1500 karakterben kérjük, foglalják össze projektjüket. A bemutatáshoz 3 db fotót kérünk csatolni, illetve amennyiben van lehetőségük, akkor egy legfeljebb 3 perces videót is kérjük, hogy mellékeljenek.

**Bírálati szempontok:**

**közösség** - a program során a partnerekkel kölcsönös érdekek mentén kialakított, egymás munkáját erősítő és a program sikerét növelő együttműködés(ek) milyen hozzáadott értéket eredményeztek a program célcsoportját jelentő közösség számára, amelyeket a vállalat egyedül vagy más partnerekkel nem tudott volna elérni;

**hatás** - a programnak milyen eredményeit és hatását sikerült kimutatni a vállalat, a környezet és a társadalom szempontjából;

**jövő** - a program mennyiben alkalmaz előremutató, innovatív megoldásokat, és mennyiben várható hatásának fenntartása vagy tovább élése.

A közösség, hatás, jövő szempontjainak bemutatása során, kérjük elsősorban azokra a kérdésekre adjanak választ az űrlapon, amelyek a program és az abban meghatározott célok szerint relevánsak. A program jellegéből adódóan előfordulhat, hogy nem feltétlenül szükséges az összes kérdés megválaszolása.

A pályázatok értékelésekor kiemelt jelentősége van a rendelkezésre bocsátott információk minőségének, megbízhatóságának, ezért kitöltéskor kérjük, a pályázók törekedjenek arra, hogy a programhoz kapcsolódó legfontosabb tényeket bemutassák és az információkat alátámasztó dokumentumokat csatolják.

**PÁLYÁZATI MELLÉKLET**

1. **A Fenntartható Fejlődési Keretrendszer 2030[[1]](#footnote-1) és a keretrendszer alapján kialakított általános kategóriák leírása**

A 2015 őszén elfogadott Fenntartható Fejlődési Keretrendszer (SDG-k) és annak gerincét képező célrendszer végrehajtása, azaz a világ fejlődési pályájának fenntartható irányba állítása az ENSZ eddigi egyik legnagyobb vállalása.

A 2012-ben megrendezett Rio+20 ENSZ Fenntartható Fejlődési Konferencián döntés született arról, hogy a Millenniumi Fejlesztési Célok (MDG-k) teljesítési határidejének lejártával a 2015 utáni időszakra a fenntarthatóság követelményeinek megfelelő agendára van szükség. Az új globális Fenntartható Fejlődési Keretrendszer a kiegyensúlyozott társadalmi fejlődés, a tartós gazdasági növekedés és a környezetvédelem pilléreire építve a fejlődő országok mellett a fejlett államokra is kiterjed. A korábbi, csak a fejlődő országok problémáira koncentráló logikával való szakítás így lehetőséget ad a fejlett országok számára is saját fejlesztési céljaik megvalósítására a keretrendszeren belül.

2015 év elején vette kezdetét az a kormányközi tárgyalási folyamat, amely a teljes fejlesztési keretrendszert dolgozta ki 2015 őszére. A tárgyalások során a tagállamok megállapodtak arról, hogy a fenntartható fejlődésre való átállást milyen módon, milyen szereposztásban, együttműködési és finanszírozási lehetőségekkel, illetve milyen nyomon követési eljárások igénybevételével kell megvalósítani.

A kormányközi tárgyalási folyamat 2015 augusztusában zárult a [*Transforming Our World: The 2030 Agenda for Sustainable Development*](https://ensz.kormany.hu/download/7/06/22000/Vil%C3%A1gunk%20%C3%A1talak%C3%ADt%C3%A1sa%20Fenntarthat%C3%B3%20Fejl%C5%91d%C3%A9si%20Keretrendszer%202030.pdf) című záródokumentum konszenzussal történő elfogadásával. A 2015 utáni fejlesztési irányokat kijelölő dokumentumot ünnepélyes keretek között a 2015. szeptember 25-27. között, New Yorkban megrendezett ENSZ Fejlesztési Csúcs első napján a 193 tagállam vezetője egyhangú döntéssel fogadta el.

Az Effekteam az ENSZ Fenntartható Fejlődési Keretrendszer célkitűzései (SDG-k) alapján alakította ki a díj általános pályázati kategóriáit.

Olyan pályázatokat várunk, melyek a lentiekben hivatkozott kategóriák valamelyikében pozitív, mérhető társadalmi és/vagy környezeti hatást értek el a közösség(ek) számára, azaz ide tartoznak pl.

* a munkavállalói, a beszállítói vagy a vásárlói közösségek életre pozitívan ható projektek,
* az egyes társadalmi csoportok jobblétét célzó projektek,
* az olyan felelős vállalati működés, amely valamilyen módon pozitívan hat az ökológiai környezetre,
* a vállalat által támogatott vagy saját felelős termékek vagy szolgáltatások, amelyeknek pozitív társadalmi vagy környezeti haszna van.

**Esélyteremtő üzlet**

Ebbe a kategóriába olyan pályázatokat várunk, melyek az SDG-k 1, 2, 3, vagy 6-os célok bármelyikének megfelelően hozzájárulnak a társadalmi jóllét megteremtéséhez az igazságosság elvének érvényesülésével, segítik az egészségügyi ellátáshoz való hozzáférést és a mindenki számára elérhető minőségi táplálkozást.

**A jövő gazdasága**

Ebbe a kategóriába olyan pályázatokat várunk, melyek az SDG-k 8, 9, 11, vagy 12-es célok bármelyikének megfelelően támogatják a hatékony foglalkoztatást valamint a fenntartható gazdaságot, a fenntartható termelést és fogyasztást, ösztönzik az innovációt és segítik a gazdasági fejlődést előmozdító infrastruktúra megteremtését.

**Zöld egyensúly**

Ebbe a kategóriába olyan pályázatokat várunk, melyek az SDG-k 7, 13, 14, vagy 15-ös célok bármelyikének megfelelően hozzáférést biztosítanak a fenntartható és modern energiához, továbbá hozzájárulnak az éghajlatváltozás hatásainak csökkentéséhez, a természeti erőforrások fenntartható használatához, valamint a szárazföldi és vízi ökoszisztémák védelméhez.

**Mindenki társadalma**

Ebbe a kategóriába olyan pályázatokat várunk, melyek az SDG-k 4, 5, 10, vagy 16-os célok bármelyikének megfelelően megvalósítják a szociális szolgáltatásokhoz való hozzáférést, az élethosszig tartó tanulást, segítik az egyenlőtlenségek csökkentését valamint a társadalmi esélyegyenlőség megteremtését.

1. **A koronavírus járvány következtében kialakított, COVID-19 megoldások a közösségért kategóriák leírása**

Ebbe a kategóriába azon cégek jelentkezését várjuk, amelyek úgy érzik, hogy a koronavírus-járvány miatt kialakult helyzetben sikeresen védték meg munkatársaik, vevőik/ügyfeleik, partnereik egészségét, őrizték meg biztonságát; hozzájárultak ahhoz, hogy a helyi közösség(ek), illetve a szélesebb társadalom a lehető legkisebb megrázkódtatással vészelje át a krízist; valamint olyan termékeket vagy szolgáltatásokat fejlesztettek ki, melyek a járványhelyzet hatásait mérsékelni tudták, tudják.

**Példamutató munkáltató**

Ez a kategória azon vállalati intézkedéseket ismeri el, melyeket a cégek a munkatársak jobbléte érdekében a pandémiára adott válaszként hoztak meg.

**Felelős partner**

Ez a kategória azon vállalati intézkedéseket ismeri el, melyeket a cégek a vásárlók/ügyfelek vagy beszállítók és egyéb partnerek jobbléte érdekében a pandémiára adott válaszként hoztak meg.

**Kiemelkedő támogató**

Ez a kategória azon vállalati intézkedéseket ismeri el, melyeket a cégek a helyi közösségek vagy a társadalom és egyes csoportjainak jobbléte érdekében a pandémiára adott válaszként hoztak meg.

**Értékes termék/szolgáltatás**

Ez a kategória azon vállalati termékeket vagy szolgáltatásokat ismeri el, melyeket a cégek a koronavírus járvány hatásainak enyhítésére fejlesztettek ki.

1. <https://ensz.kormany.hu/a-2030-fenntarthato-fejlodesi-keretrendszer-agenda-2030-> [↑](#footnote-ref-1)